Trump-rådgiver måtte beklage utsagn: «Du kan ikke voldta din ektefelle»
ARTIKKELEN ER OVER FIRE ÅR GAMMEL Sirkuset rundt Trump, som i øyeblikket har størst oppslutning av alle de 16 personene som ønsker å bli republikanernes presidentkandidat, vil ingen ende ta i USA om dagen: I et intervju, eller snarere en svært opphetet samtale, med nettavisen The Daily Beast, påsto nemlig Cohen, som er Trumps advokat, at det rent juridisk sett ikke er mulig å voldta sin ektefelle.For det første er dette ikke sant: Voldtekt innenfor ekteskapet er akkurat like straffbart som andre voldtekter i samtlige 50 amerikanske stater. For det andre passer kommentaren elendig inn i sjefens pågående, intense valgkamp. Bakgrunnen var at Trumps tidligere kone - Ivana Trump - på begynnelsen av 1990-tallet beskyldte mannen hun da var i ferd med å skille seg fra for voldtekt.I en uttalelse tirsdag trakk eks-kona disse beskyldningene gjennom en skriftlig uttalelse. Hun har også tidligere presisert at hun følte seg «krenket» av Trump mens de hadde sex, men at hun ikke anså det han hadde gjort for å være straffbart. Donald Trump startet sin valgkamp med et voldsomt angrep på ulovlig meksikansk innvandring. Han sa at mange av de som kom til USA ulovlig i virkeligheten var voldtektsmenn og kriminelle. Tirsdag måtte Michael Cohen krype til korset og beklage sine mildt sagt kontroversielle uttalelser, skriver CNN på sine nettsider.- Jeg beklager uten forbehold, skrev Cohen. Trump-kampanjen var også raskt på banen. - Mr. Trump visste ikke om hans uttalelser og er uenig i dem, uttalte Trumps valgkampsjef Corey Lewandovski. Kampanjesjefen påpekte også at Cohen er ansatt i Trump-konsernet, og ikke har noe med hans valgkamp å gjøre, til tross for at Cohen gjentatte ganger de siste månedene har uttalt seg på vegne av Trump-kampanjen.Ivana Trump benyttet også anledningen til å gi sin fulle støtte til eks-mannens presidentkandidatur: «Jeg har nylig lest noen kommentarer knyttet til meg fra nesten 30 år siden i en tid med høy spenning under skilsmissen fra Donald. Historien er totalt uten innhold. Donald og jeg er de beste venner og sammen har vi oppdratt tre barn som vi elsker og er stolte av. Jeg føler ikke noe annet hengivenhet for Donald og ønsker han lykke til med hans valgkamp. Forresten, så tror jeg han kommer til å bli en fantastisk president».I en bok som kom ut i 1994 uttalte Ivana Trump seg detaljert om en episode som fant sted i 1989, i parets hjem, som hun omtaler som «krenkende», men ikke en «kriminell handling». I 1991 ble forhandlingene om skilsmisse endelig sluttført. Som en del av avtalen forpliktet Ivana seg til aldri å kunne uttale seg om ekteskapet med Trump uten hans tillatelse. Donald Trump er nå gift med sin tredje kone, Melania Trump.
Mens eiendomsmogul Donald Trump (69) har fosset frem på målingene, måtte presidentkandidatens spesialrådgiver Michael Cohen fossro vekk fra sine uttalelser om voldtekt i ekteskapet.